
1. SCURTĂ CRONOLOGIE A ALEGERILOR PRIMARE 
1. 1.   Sub semnul nostalgiei Mitterrand

În luna ianuarie 2011, pe fondul comemorării lui François Mitterrand, fostul Preşedinte al Franţei, socialiştii francezi au încearcat să-şi regăsească unitatea şi să pregătească principalul eveniment politic al anului 2011: organizarea alegerilor primare pentru desemnarea candidatului la alegerile prezidenţiale din anul 2012. La începutul anului 2011, se împlineau 15 ani de la moartea liderului socialist, fost preşedinte al Franţei timp de 14 ani, între anii 1981 şi 1995. Demn de reamintit este faptul că, anual, între opt mii şi zece mii de persoane se duc la mormântul său şi vizitează spaţiul cultural care i-a fost dedicat la Jarnac. Comentatorii politici au interpretat acest fenomen drept manifestarea unei anume "nostalgii Mitterrand", iar pentru socialişti semnificativ devenea faptul că F. Mitterrand rămânea liderul care i-a condus la victorie, i-a format pentru a conduce Franţa şi i-a decomplexat în faţa unei drepte care a dominat viaţa politică franceză după război. Marile realizări din cei 14 ani de "mitterrandism" au fost: abolirea pedepsei cu moartea, accelerarea construcţiei europene, reducerea vârstei de pensionare de la 65 la 60 de ani, mărirea numărului de zile de concediu plătite - bilanţ ce este considerat şi astăzi o epocă a progresului social. La data de 17 mai 2011, se împlineau, de asemenea, trei decenii, de când François Mitterrand devenea primul şi unicul, până în prezent, preşedinte francez de stânga, ales prin vot universal. După 14 ani petrecuţi în fruntea ţării, F. Mitterrand devenise un mit, un exemplu demn de urmat pentru socialiştii de azi (Ségolène Royal, fosta candidată a socialiştilor la alegerile prezidenţiale, declarase explicit că vrea să încarneze moştenirea ideologică a preşedintelui François Mitterrand). În 1981, ca şi în prezent, stânga afirma prin programul său politic că vrea să le "schimbe viaţa" francezilor, idee care fusese sloganul electoral al lui Mitterrand, slogan însoţit de 110 propuneri concrete de modernizare a Franţei. În discursurile sale François Mitterrand afirma că, în general, victoria sa electorală se datorase, înainte de toate, celor tineri, celor care munceau, celor care creaseră şi celor care căutau să dea un nou imbold dezvoltării. Atitudinea fermă faţă de Uniunea Sovietică, o politică echilibrată în Orientul Apropiat, relansarea relaţiilor franco-germane, dezbaterea viitoarei monede unice europene, adoptată de Tratatul de la Maastricht, vârsta legală de pensionare stabilită la 60 de ani, liberalizarea mass-media – au fost măsurile socio-economice şi diplomatice marcante ale mandatelor lui F. Mitterrand, deocamdată prim şi unic preşedinte socialist francez. Lui i se reproşase, de asemenea, că a instaurat un soi de monarhie prezidenţială, faptul că de-a lungul carierei sale a ascuns opiniei publice anumite aspecte ale vieţii sale private, activităţi precum naţionalizările unor importante societăţi industriale, cu toate că istoria a arătat că, odată ce aceste firme au fost reprivatizate, practic toate au dispărut de pe piaţa franceză. Cu toate acestea, în prezent, în materie de lideri, socialiştii francezi erau într-adevăr confruntaţi cu un mare handicap: ultimul lor lider “natural”, incontestabil, fiind François Mitterrad. De la moartea sa, nimeni nu s-a mai impus ca un şef charismatic, de unde lunga bătălie internă între cei care se considerau "urmaşii ideologici" ai fostului preşedinte socialist
. 

La comemorarea lui François Mitterrand, observatorii politici au remarcat că socialiştii au afişat o unitate considerată ca artificială, principalul partid de opoziţie din Franţa fiind  marcat, în acea perioadă, de puternice rivalităţi interne
. Acestea  erau determinate de confruntările majore ce aveau să aibă loc odată cu desfăşurarea alegerilor primare din cadrul partidului. Liderul actual al Partidului Socialist, Martine Aubry, le-a propus, încă de la început, câteva reguli de urmat, pentru ca primarele, destinate să-l desemneze pe candidatul socialist la alegerile din 2012, să nu adâncească şi mai mult diviziunile interne. Ea a atras atenţia că trebuie să fie evitată politica tip spectacol, subliniind că viaţa politică nu se reduce doar la alegerile prezidenţiale, fiind mai important să se propună francezilor un program care să-i convingă  că partidul este serios şi sensibil la problemele lor. Experienţa electorală anterioară reamintea socialiştilor că aceştia au pierdut alegerile precedente din cauza individualismului, lipsei de coordonare şi mai ales de unitate. Pe 12 ianuarie 2011, socialiştii au stabilit calendarul legat de desemnarea viitorului candidat al partidului la prezidenţialele din 2012. Toţi candidaţii la primarele interne trebuiau să se înscrie pe listă până pe data de 13 iulie 2011. Problema datei la care ar trebui să fie anunţate candidaturile a provocat multe discuţii în sânul Partidului Socialist, pentru că omul care părea să aibă cele mai mari şanse de a câştiga prezidenţialele de anul viitor în numele opoziţiei, Dominique Strauss Kahn, atunci şef al Fondului Monetar Internaţional, trebuia să demisioneze din fruntea FMI-ului, pentru a intra în campania pentru primarele socialiste şi apoi în campania pentru prezidenţialele franceze. Partidul Socialist a accelerat calendarul şi le-a cerut candidaţilor să-şi clarifice intenţiile până pe data de 13 iulie, considerându-se că Dominique Strauss Kahn a pierdut deja o bătălie, cea a calendarului
. Primul tur al primarelor, urma să aibă loc pe 9 octombrie 2011, iar desemnarea candidatului socialist unic la prezidenţiale să fie făcută pe 5 sau 6 noiembrie. 
1.2. Poziţii diferite în cadrul unui program politic comun


În luna aprilie 2011, socialiştii francezi şi-au finalizat programul politic în vederea prezidenţialelor, documentul final fiind dat publicitǎţii pe data de 5 aprilie 2011, dar marile teme de campanie erau deja cunoscute. Pe data de 19 mai 2011 a fost adoptat programul Partidului Socialist francez pentru alegerile prezidenţiale, intitulat Schimbarea, program care a fost aprobat cu peste 95% din voturile membrilor partidului. Programul avea să devină baza ideologică a campaniei electorale pentru alegerile prezidenţiale. O problemă importantă a fost aceea a asigurării cadrului legal de desfăşurare a acestui nou tip de alegeri, motiv pentru care a fost consultat Ministerul de Interne, instituţie care a răspuns oficial că aceste alegeri sunt legale, stabilind procedurile de asigurare a secretului votului şi de distrugere a listelor electorale, după încheierea scrutinului. 


La sfârşitul lunii mai 2011, s-a declanşat scandalul legat de acuzaţiile de viol şi agresiune sexuală lansate împotriva lui Dominique Strauss-Kahn, atunci şeful Fondului Monetar Internaţional. Ele au schimbat datele problemei în tabăra socialiştilor. Partidul Socialist a luat în discuţie urmările scandalului DSK, iar liderul Partidului Socialist, Martine Aubry, a convocat Biroul Naţional. Scandalul provocat a fost un şoc pentru socialiştii francezi şi a tulburat profund peisajul politic francez. Partidul Socialist, în şedinţă restrânsă, a abordat subiectul, luându-se decizia de a se menţine calendarul intern. Alegerile primare, cele în urma cărora partidul urma să îşi desemneze candidatul, erau stabilite a avea loc la data prevăzută, în octombrie, iar candidaturile să fie depuse cel mai târziu la începutul lui iulie 2011. 

Toată vara, socialiştii francezi au arătat publicului larg că sunt uniţi în jurul unui program şi că pot reprezenta ideea de alternanţă politică. Partidul Socialist Francez traversa însă un moment delicat şi dificil, fiind considerat “un vulcan care ar putea să explodeze”
. Programul socialist era considerat de unii observatori ca fiind destul de vag, iar Partidul Socialist părea că este lipsit de lideri, de program şi de identitate. Dilema era determinată de faptul că: dacă dezbaterile erau prea insipide, francezii nu vor fi interesaţi de propunerile socialiste; dacă dezbaterile erau prea violente, exista riscul ca diviziunile interne dintre diferitele tabere să rămână mult prea profunde şi să afecteze unitatea partidului. În acest context, la încheierea Universităţii de vară de la Rochelle, cei şase candidaţi la primarele socialiste au făcut o fotografie de grup ţinîndu-se de mîini, deşi François Hollande devenise favoritul sondajelor, Martine Aubry, era la zece puncte în urma lui François Hollande şi spera să recupereze terenul pierdut, iar Ségolène Royal se dorea în continuare vedeta acestei înfruntări, mizând pe o mare mobilizare a francezilor la votul de pe 9 şi 16 octombrie. Timp de şase săptămâni înaintea alegerilor primare, fiecare candidat şi-a prezentat pe larg programul politic. 


In luna august 2011, François Hollande a publicat cartea sa Visul francez, o colecţie de discursuri şi interviuri din perioada 2009 -2011 în care se prezentau convingerile sale profunde referitoare la conceptul de cetăţenie republicană, precum şi viziunea sa despre viitorul Franţei; se anunţa că este timpul să fie reluat visul francez şi erau prezentate principalele coordonate ale proiectului său.
1.3. Victoria istorică a socialiştilor la alegerile senatoriale din septembrie 2011

Pe 26 septembrie 2011 s-au desfăşurat alegerile senatoriale în Franţa şi, pentru prima dată în istoria celei de-a cincea Republici, Senatul a cunoscut alternanţa politică, stânga obţinând 175 de locuri din cele 348 în Senatul francez, adică mai mult decât majoritatea absolută. Socialistul Jean-Pierre Bel, preşedintele grupului socialist din Senat, a devenit astfel, Preşedintele Senatului. Analiştii politici au remarcat faptul că Franţa rurală, cea a cantoanelor şi satelor, s-a exprimat electoral şi, pentru prima dată după mai bine de o jumătate de secol, Camera Superioară a Parlamentuluia fost câştigată de stânga
. Această rezistenţă la schimbare a Senatului de până atunci se explica prin modul de alegere a senatorilor, prin rolul marilor alegători care-i desemnau pe senatori. Ei reprezentau Franţa rurală, cea a comunelor de sub 9 mii de locuitori, cea care era jumătate din populaţia Franţei, dar care reprezenta de fapt, prin modul de scrutin indirect, 70 de procente din marii alegători. Cu alte cuvinte Franţa urbană, tradiţional mai la stânga, era afectată de acest dat structural. Mulţi specialişti considerau că Senatul rămânea o instituţie necesară, dar anormal concepută,  iar socialiştii, în caz de victorie electorală în anul 2012, ar trebui să-i reformeze modul de funcţionare. După 53 de ani, socialiştii au preluat conducerea Senatului francez, seismul senatorial din Franţa datorându-se faptului că tot mai mulţi "mari alegători" - cei care-i aleg pe senatori - consilierii regionali, de primarii dar şi unii dintre deputaţi – au devenit mult mai de stânga. Demn de menţionat este faptul că stânga câştigase anterior scrutinele municipale din 2008 şi cele regionale şi cantonale din anul 2010. Această alternanţă politică a fost aşadar rezultatul unei succesiuni de victorii electorale locale realizate timp de un deceniu, a unei mutaţii a lumii rurale şi a unei modificări socio-profesionale a electoratului din mediul rural. Stânga a trebuit să aştepte să conducă 21 din cele 22 de regiuni ale Franţei, 60 de departamente din 100 şi majoritatea comunelor de peste 9 mii de locuitori ca să poată prelua conducerea Senatului. Această victorie a fost mai amplă decât se aşteptau liderii socialişti, existând zone din Franţa în care dreapta a fost sancţionată pentru că a suprimat taxele profesionale, pentru că a reformat în mod discutabil colectivităţile teritoriale, dar şi pentru faptul că structura sociologică a marilor alegători s-a modificat considerabil. Un alt factor explicativ a fost manifestarea unor diviziuni în sânul dreptei care au dus la o adevărată derută electorală. În timpul alegerilor au apărut liste disidente de candidaţi de dreapta, ceea ce a arătat că liderii partidului de guvernământ şi-au pierdut autoritatea în teritoriu. 

Consecinţele politice ale victoriei socialiştilor în Senat au fost multiple. Potrivit Constituţiei franceze, Adunarea Naţională are ultimul cuvânt de spus în adoptarea proiectelor de legi şi buget, dar situaţia din Senat avea să încetinească activitatea guvernamentală. Din punct de vedere politic, înfrângerea din alegerile senatoriale a fost o înfrângere emblematică pentru putere, întrucât Senatul era considerat o fortăreaţă conservatoare de necucerit. Cucerirea Senatului le va permite socialiştilor să-şi expună mai bine programul electoral, în particular cel economic. 
Pentru forţele politice de dreapta aflate la guvernare, înfrângerea  suferită a avut o primă consecinţă concretă: abandonarea aşa-zisei reguli de aur (adoptarea unui buget care să nu depăşească anumite deficite fixate dinainte) pe care Nicolas Sarkozy dorea s-o introducă în Constituţie. Pentru a fi înscrisă în Constituţie, propunerea prezidenţială avea nevoie însă de votul a patru cincimi din membrii Congresului francez - format din Senat şi Camera Deputaţilor. Victoria istorică a socialiştilor a reprezentat un semnal politic important pentru preşedintele Nicolas Sarkozy, cu şapte luni înainte de alegerile prezidenţiale.  

Pe 31 August 2011, Institutul Naţional de Statistică anunţa că, în Franţa, sărăcia a crescut, an de an, din 2002 până în prezent. Aceste date au provocat nelinişte şi multe comentarii. Ultimele cifre despre sărăcia din Franţa arătau că, în perioada 2008–2009, numărul persoanelor considerate sărace a crescut de la 7.800.000 la 8.200.000. Pentru Franţa pragul de sărăcie este stabilit la un venit de 954 de euro pe lună, considerată o sumă  "la limită" pentru o familie care plăteşte chirie şi are o familie numeroasă, care asigură şcolaritatea unui copil şi plata transportului, într-un context în care multe avantaje sociale au dispărut sau erau pe cale de a fi diminuate. Specialiştii nu au explicat sărăcia din Franţa doar prin creşterea şomajului şi prin criza economică mondială. Directorul Observatorului francez în materie de inegalităţi, Louis Maurin, declara
 că Franţa a ratat trenul modernizării cu zece ani în urmă şi că a risipit banii, acordând reduceri de impozit de care de fapt tot categoriile înstărite au profitat. În prezent, 4.500.000 de persoane trăiau cu doar aproximativ 770 de euro pe lună şi 351.000 de studenţi erau clasaţi în categoria săracilor. În fiecare an, mai spunea Louis Maurin, Franţa risipea 80 de miliarde de euro sub forma unor bonusuri fiscale acordate unor clase înstărite. Din aceşti bani, jumătate ar fi putut fi folosită pentru programe sociale, iar jumătate pentru reducerea deficitului public. Guvernului i-a fost  trimis un raport de o mie de pagini privind diversele "refugii fiscale", de care beneficiau unii francezi. În acest context, semnificativ era faptul că datele publicate de Institutul Naţional de Statistică
 arătau că, în Franţa, aproape 3 milioane de persoane locuiau în case fără un confort minim. În plus, un sfert de milion de oameni nu aveau domiciliu sau trăiau în locuinţe provizori. Raportul bazat pe cifre din anii 2002-2008 arăta că: impactul crizei locuinţelor din Franţa persista şi era resimţită de către categorii tot mai largi ale populaţiei. Din punct de vedere strict statistic, în Franţa numărul celor fără domiciliu sau al celor care erau cazaţi în centre de urgenţă era evaluat la 33 de mii, oameni aflaţi deci "în foarte mare dificultate". La aceştia se adaugau 66 de mii de oameni găzduiţi pe perioade mai lungi în centre sociale şi alţi 34 de mii în locuinţe sociale temporare sau la hotel. Acest grup de 133 de mii de oameni, format în mare parte din bărbaţi, tineri şi de cele mai multe ori din regiunea pariziană, conţinea peste 40 la sută oameni care aveau un loc de muncă, fiind vorba adesea de muncitori cu salarii minime. Acestui "nucleu dur", cum l-a denumit Institutul de statistică, i se adauga un grup de aproape 300 de mii de tineri adulţi, nevoiţi să locuiască fie la părinţi, fie la bunici, ei având totuşi un loc de muncă. Mişcarea "indignaţilor" din Franţa anunţa, de altfel, că va ocupa, pe 4 noiembrie, în mod paşnic, cartierul de afaceri La Défense, din vestul Parisului.  Pe fondul încheierii reuniunii G20 de la Cannes, această demonstraţie era  o operaţiune destinată să atragă atenţia mediilor de informare asupra situaţiei tinerilor. 


În luna noiembrie 2011, premierul François Fillon prezentase un nou plan de austeritate în Franţa. Previziunile economice îngrijorătoare şi contextul internaţional defavorabil au obligat guvernul de la Paris să ia noi măsuri de austeritate, anunţate pe 7 noiembrie 2011. Premierul François Fillon, în urma unui Consiliu de miniştri excepţional, anunţa că  "Bugetul pe 2012 va fi unul dintre cele mai dure din 1945 încoace". Trei luni după primul plan de rigoare, François Fillon revenea cu o nouă serie de măsuri economice, fiind făcute între 6 şi 8 miliarde de euro economii suplimentare, după cele zece miliarde decise deja în august.
1.4. Primul tur al alegerilor primare 


Candidaturile pentru alegerile primare din cadrul Partidului Socialist au fost depuse în perioada 28 iunie -13 iulie 2011. În primul tur de scrutin s-au înscris şase candidaţi: François Hollande, Martine Aubry, Arnaud Montebourg, Ségolène Royal, Manuel Valls şi Jean-Michel Baylet. Pentru a deveni candidat trebuiau îndeplinite anumite condiţii precum: obţinerea unui anumit scor electoral într-un tip de alegeri sau deţinerea unei funcţii în conducerea partidelor de stânga. Dacă un candidat ar fi obţinut, din primul tur de scrutin, peste 50% din voturi, ar fi fost desemnat drept candidatul la alegerile prezidenţiale. 


Arnaud Montebourg, deputat şi preşedinte al Consiliului general  din Saône-et-Loire, şi-a prezentat candidatura pe data de 20 noiembrie 2010, iar programul său
 era considerat baza pentru întemeierea celei de a VI-a Republici franceze, o democraţie nouă, construită pe câmpul unui sistem politic în ruină. În septembrie 2011, Arnaud Montebourg afirma că el este cel care, de aproape 15 ani, a încercat să reînnoiască Partidul Socialist francez, cerând propuneri noi, echipe noi, personalităţi noi capabile a lansa un nou proiect de stânga. El a fost, de altfel, iniţiatorul renovării Partidului Socialist, demers care a dus, în final, la organizarea alegerilor primare deschise. Conştient de îndrăzneala unui asemenea demers, Arnaud Montebourg a prezentat, pe 24 noiembrie 2011, un program amplu, intitulat Idei şi vise, care conţinea 100 de propuneri pentru transformarea sistemului economic şi politic, declarându-se astfel un candidat pentru victorie
. Una din ideile sale referitoare la transparenţa guvernării a fost preluată, aşa cum el însuşi a declarat, de la preşedintele american Barack Obama care crease la Casa Albă o agenţie intitulată Data.gov, agenţie care asigura oricărui cetăţean accesul la informaţii guvernamentale şi publice. Proiectul Noii Franţe
, lansat de Arnaud Montebourg, cuprindea măsuri de combatere a sistemului financiar actual care limita libertăţile cetăţenilor. În acest context, noul sistem financiar trebuia să se supună interesului naţional, interesului public, interesului cetăţenilor europeni, nu invers, aşa cum se întâmpla în prezent. În acest context, Franţa trebuia, aşadar, să înceapă recucerirea libertăţii democratice. Arnaud Montebourg a susţinut, de asemenea, proiectul reindustrializării Franţei, prin mobilizarea naţională istorică a tuturor forţelor economice, sociale şi politice. El arăta că ţările care au reuşit să reziste crizei au fost acelea care au ştiut să unifice şi să protejeze resursele, să reacţioneze unite, să corecteze rapid erorile, nelăsându-se la voia pieţelor. Luând ca model acţiunile stângii din SUA, America Latină (Brazilia, Argentina), se propunea distribuirea teritorială a industriei. În concepţia sa, apărarea intereselor vitale ale naţiunilor devenea prioritară intereselor băncilor, pieţelor financiare. În acest demers de consolidare a creşterii economice, în fiecare stat ar trebui să se unească toate forţele politice de stânga, aşa cum forţele de dreapta s-au unit în acţiunea de a impune austeritate întregii Europe. Obiectivul politic al stângii trebuia să fie, conform opiniei lui Arnaud Montebourg, schimbarea Franţei şi a Europei şi, în acest context, socialiştii francezi semnaseră deja o Declaraţie de acţiune comună cu social-democraţii germani, pentru susţinerea unei alte strategii, total diferită de cea a recesiunii şi austerităţii, ceea ce implica o renegociere a Tratatului fiscal. În cadrul acestui program, sectorul financiar, prin taxa pe tranzacţii financiare, putea fi integrat în refacerea economică a statelor, fiind interzise produsele financiare speculative, fiind controlat sectorul financiar care trebuia să devină transparent şi responsabil. În acest demers este nevoie de crearea unei Agenţii publice de cotare. Din punct de vedere social, la nivel european va trebui stabilit un salariu minim şi norme minimale ale prestaţiilor sociale. Această schimbare, afirma Arnaud Montebourg, se află în mâinile popoarelor europene, ale poporului francez chemat a schimba regimul de dreapta dominat de influenţa cercurilor financiare. Acest program a fost susţinut ulterior şi de F. Hollande, iar Arnaud Montebourg a susţinut, la rândul său,  candidatura lui F. Hollande în turul doi al alegerilor primare. Pe 22 februarie 2012, Arnaud Montebourg respingea Mecanismul european de stabilitate, tratatul merkelian care impunea, la iniţiativa Germaniei şi FMI, o permanentă austeritate ţărilor europene. În primăvara anului 2011, Arnaud Montebourg a publicat un eseu intitulat Votaţi pentru deglobalizare în care erau prezentate 17 propuneri menite a elimina efectele negative ale globalizării, printr-o conversie ecologică şi socială a sistemului productiv şi prin ceea ce numea revoluţia verde. Printre măsuri figurau acordarea unor dividente celor care lucrau, un nou protectionism european capabil a apăra locurile de muncă şi industria, combătând tendinţele globalizării etc. "Deglobalizarea" înseamna o lume în care nu sfera politicǎ era dominatǎ de economie, ci invers, altfel spus, o lume în care oamenii politici îşi regǎseau autoritatea de a impune opţiuni economice. "Deglobalizarea" era procesul în urma căruia destinul unei naţiuni devenea mai important decât forţa pieţelor financiare, când sfera socialǎ devenea mai puternicǎ decât liberul schimb
. În acest context, afirma el, stânga francezǎ trebuia sǎ-şi asume misiunea de a propune o alternativǎ la actualul sistem ultraliberal, iar modelul propus de Arnaud Montebourg este sintetizat de formula "capitalismului cooperativ". Ulterior, F. Hollande a anunţat că, dacă va câştiga alegerile prezidenţiale, Arnaud Montebourg va face parte din viitorul guvern. 



Jean-Michel Baylet a reprezentat polul radical şi ecologist, format din Partidului Radical al Stîngii, al cărui lider era, şi Generaţia Ecologie, prezidată de Yves Piétrasanta. Polul Radical Ecologist s-a fondat pe valorile sociale, umaniste, republicane, ecologiste şi europene - comune  celor două formaţiuni politice. Jean-Michel Baylet, preşedintele Partidului Radical al Stângii PRG, fost ministru, senator, preşedinte al consiliului general Tarn-et-Garonne şi-a prezentat candidatura pe 4 iunie 2011. În programul său politic el propunea elaborarea unei politici economice comune a zonei euro şi o Europă federală, cu un buget comunitar alimentat prin aplicarea unui impozit european. Referitor la domeniul bancar, Jean-Michel Baylet propunea înscrierea în lege a unor reguli menite a preîntâmpina acţiunile speculative ale băncilor. În problemele sociale, Michel Baylet a manifestat o atitudine favorabilă faţă de căsătoria între homosexuali, faţă de euthanasie şi legalizarea canabisului.


Manuel Valls (49 ani), deputat, primar de Evry, a anunţat printre primii, încă din 2009, candidatura la alegerile primare. În programul său politic, el anunţa anularea programului de 35 ore, scăderea salariilor Preşedintelui Republicii şi ale miniştrilor cu 20%. În domeniul imigraţiei el propunea introducerea unor cote de migraţie, stabilite conform capacităţii de primire a Franţei, cote stabilite împreună cu ţările partenere economic şi istoric.

François Hollande s-a declarat oficial candidat la alegerile primare pe data de 31 martie 2011. Numit "Monsieur Normal", el a lansat temele majore ale programului său politic, afirmând că stânga trebuie să fie la înălţimea sarcinii care îi revine, aceea de a rescrie o nouă pagină în istoria Franţei. François Hollande  a reafirmat decizia sa fermă de acţiona, sintetizată în verbele vreau, construiesc, voi merge până la capăt. La lansarea candidaturii sale la alegerile primare, el afirma că   este timpul noilor idei, dar şi al reprezentării lor de către oameni politici capabili a le realiza, motiv pentru care, declara el, a decis să candideze la alegerile prezidenţiale din anul 2012. Această declaraţie a fost făcută după realegerea sa ca preşedinte al Consiliului general din Corrèze. El afirma că alegerile primare îi vor da legitimitatea şi forţa angajamentului său politic,  legat de destinul Franţei, de soarta cetăţenilor puternic marcaţi de nedreptate, inegalitate. La începutul campaniei, în sala în care, François Mitterrand rostise discursul, înaintea victoriei sale din 10 mai 1981, François Hollande  a reafirmat visul francez. Într-un discurs program care a durat peste o oră el a descris situaţia dificilă a clasei celor care muncesc în Franţa. El a remarcat cu îngrijorare că această categorie socială nu mai face faţă costurilor crescute ale vieţii de zi cu zi şi că pactului social a fost progresiv demontat. François Hollande  a atras atenţia că regimul Sarkozy a introdus ruptura între generaţii, între religii. 

Mitingul de lansare a campaniei pentru primare s-a desfăşurat în acordurile imnului rezistenţei, acelaşi imn care însoţise, în trecut, alternanţele politice realizate în  1981, 1988 şi 1997
. Axa centrală a discursului său a fost cea dedicată tinerilor pe care i-a anunţat că va înfiinţa numeroase locuri de muncă în învăţământ, asistenţă socială, în domeniul noilor tehnologii. El a reamintit că Raportul referitor la starea şcolilor, realizat de fundaţia Terra Nova, arăta că trebuie reinvestit masiv în învăţământul primar, în educaţie, în general, unde erau necesare 10000 de noi locuri de muncă pe an, pe o perioadă de cinci ani. 
În domeniul nuclear, François Hollande a afirmat în discursul său că va susţine închiderea centralelor vechi, trecând de la o pondere a energiei nucleare de 75 %, la ponderea de 50%, într-o perioadă de zece ani, urmând astfel exemplul german.


Ségolène Royal şi-a anunţat candidatura la alegerile primare încă din 29 noiembrie 2010, revenind asupra deciziei iniţiale de a forma un dispozitiv colectiv împreună cu Martine Aubry şi Dominique Strauss-Kahn. Preşedinta regiunii Poitou-Charentes şi-a anunţat candidatura, afirmând că se baza pe experienţa sa electorală anterioară. Relansarea campaniei sale electorale a avut loc în luna iunie 2011
, fiind interpretată ca un nou început, ca un moment în care ea avea să dovedească cum a învăţat lecţiile trecutului, din campania prezidenţială din anul 2007, când nu a ştiut să refacă unitatea partidului după ce a fost desemnată drept candidat. În localitatea d'Arçay, locul discursului rostit de François Mitterrand, în 1992, ea a propus francezilor constituirea unei ordini sociale juste, bazate pe forţa cetăţenească a fiecăruia, pe morala acţiunii, pe soluţii socialiste, capabile a combate dreapta dominată de logica afacerilor. Ségolène Royal a mărturisit că a sperat tot timpul că va recupera distanţa faţă de principalii săi contracandidaţi, mobilizând aleşii de la nivel local, din care 100 consilieri regionali şi departamentali care au semnat susţinerea candidaturii sale. În timpul verii, a efectuat numeroase turnee, participând  la evenimente estivale dar şi vizitând cartierele populare ale oraşelor. În timpul campaniei ea a fost susţinută de Asociaţia « Désirs d’avenir », al cărei nume amintea de titlul cărţii semnate de Ségolène Royal. Site-ul asociaţiei a încercat să promoveze programul electoral al lui Ségolène Royal, dar a provocat critici şi ironii ce au dus, în final, la un adevărat fiasco electoral. În acest demers a fost implicat şi partenerul său, André Hadjez, cel care i-a sprijinit campania electorală (alături de fundaţia Yves Saint Laurent). În interiorul Partidului Socialist, atitudinea lui Ségolène Royal a fost apreciată drept prea independentă
 şi nu a obţinut susţinerea dorită, întrucât peste 66% din susţinătorii partidului o considerau prea ruptă de programul partidului (ceea ce constituia, au declarat ei, un handicap). Ségolène Royal a propus, de asemenea,  o alianţă cu mişcarea de centru MoDem, propunere  ce fusese respinsă de restul partidului. În programul său electoral,  Ségolène Royal a susţinut menţinerea vârstei de pensionare la 60 de ani, construirea unei Republici noi a respectului ordinii sociale juste şi a participării active a cetăţenilor. În campanie, ea a propus ca viitorul preşedinte al Franţei să încheie un contract cu naţiunea şi a promis garantarea  moralei publice, a unităţii dincolo de clivage, participarea activă a cetăţenilor. Ca femeie de stat, Ségolène Royal asigura crearea unei Republici care va da locul cuvenit fiecărei instituţii a statului: un Parlament consolidat, cu puteri de control şi revitalizat prin cumulul de mandate. Ségolène Royal s-a angajat să sprijine organizarea unui referendum la iniţiativă cetăţenească, să creeze un Consiliu superior al pluralismului, pentru a proteja independenţa media, să promoveze egalitatea între femei şi bărbaţi, să înscrie în Constituţie regula bunei gestiuni a fondurilor publice, să realizeze justiţia fiscală fără creşterea impozitelor, să relizeze o adevărată revoluţie ecologică, prin creştere verde şi prin schimbare energetică. Demn de remarcat era faptul că, după anul 2008, Ségolène Royal a creat o reţea de universităţi populare participative, prin intermediul cărora promovase aceste idei. 


În timpul campaniei, Ségolène Royal a atacat dur contracandidaţii săi, pe care i-a acuzat de lipsă de experienţă electorală. Aceste atacuri au fost considerate drept încălcări ale Chartei etice a Partidului Socialist francez. De altfel, Înalta Autoritate a intervenit
, solicitând abandonarea tentativelor de denigrare a candidaţilor, intervenţie care avea scopul de a păstra unitatea partidului. Ségolène Royal a recunoscut ulterior că l-a atacat prea dur pe François Hollande, fapt remarcat de colegii săi de partid şi de coordonatorul campaniei lui François Hollande, Pierre Moscovici.


Pe data de 29 iunie 2011, Martine Aubry, lidera socialiştilor, şi-a anunţat în mod oficial candidatura la primarele din luna octombrie. În lupta electorală, ea dispunea de multe atuuri, printre altele de faptul că era liderul partidului, era fiica lui Jacques Delors, lider socialist şi fost Preşedinte al Comisiei Europene, un om de numele căruia erau legate multe realizări în procesul construcţiei europene. Martine Aubry mai era, din 2001, primar al orasului Lille, devenit o adevărată metropolă în nordul Franţei, un oraş în care s-a construit mult, care devenise capitală culturală europeană, fiind invidiat pentru standardul ridicat de calitate a vieţii. Anunţul candidaturii lui Martine Aubry
 a fost făcut în fieful ei electoral, oraşul Lille, al cărei primar este de un deceniu. La începuturile carierei sale, fusese director al unui grup privat, apoi director în Ministerul Muncii, profesor la ENA, preşedinte al Institutului Pasteur din Lille, ca apoi să fie, de mai multe ori, ministru în guvernele socialiste. În această poziţie se preocupase de locurile de muncă ale tinerilor, de alocaţiile pentru persoanele vârstnice, de asigurările universale de boală (CMU), fiind adesea numită doamna de fier, pentru atitudinea sa fermă în abordarea diverselor teme de pe agenda politică. Candidatura lui Martine Aubry a suscitat comentarii, fiind considerată de opozanţii de dreapta, cea care a impus săptămâna de lucru de 35 de ore şi care ar putea  duce ţara în situaţii dificile, provocând falimentul Franţei
. Mulţi deputaţi ai majorităţii paralmentare de dreapta au afirmat că Martine Aubry este simbolul unui partid politic fără nicio ambiţie pentru ţară. În tabăra socialiştilor, Pierre Mauroy, fost premier al Franţei şi predecesorul lui M. Aubry la primăria din Lille, o descria ca pe o femeie plină de caracter, de umanism, un om sensibil şi curajos. Martine Aubry, fostul ministru al muncii, fost număr doi al guvernului Lionel Jospin, şi-a prezentat primul discurs de campanie afirmând că a venit timpul ca situaţia din Franţa să se schimbe cu adevărat, că vrea să redea Franţei forţa, seninătatea şi unitatea ei, iar fiecărui cetăţean francez, încrederea în viitor şi într-un destin comun.  Ea sublinia că va apăra identitatea Franţei şi, de aceea, a decis să-şi propună candidatura la alegerile prezidenţiale din anul 2012. În discursul de la Lille,  Martine Aubry a reamintit situaţia deosebit de dificilă a ţării, marcată de dezordine economică, bugetară şi socială, situaţie care a afectat viaţa fiecărui cetăţean. Ea a afirmat ferm că nu se poate trăi, inova, învăţa numai sub acţiunea legilor pieţii. În acest context, ea a considerat că este absolut necesară exercitarea controlului asupra sectorului financiar care a avut, în ultimii ani, un comportament detestabil. În acest context, Martine Aubry a subliniat că protegarea poporului francez nu se poate face decât ieşind de sub aplicarea reţetelor liberale. Ea a atras atenţia că nu se poate guverna opunând pe unii francezi împotriva altora: pe şomeri celor care lucrează, pe tineri seniorilor, pe francezi străinilor. În discursul său, ea a declarat că  nu se poate conduce ţara decât reafirmând valorile înalte ale identităţii franceze, astfel încât să fie recâştigată admiraţia lumii întregi. Actualmente, a precizat ea, în spatele imaginii de conducător puternic, promovate de actualul Preşedinte, se ascunde o realitate dură: o politică injustă aplicată în interesul celor bogaţi. Martine Aubry a afirmat că a venit timpul schimbării reale şi momentul ca Franţei să-i fie redate forţa, seninătatea şi unitatea. Ea a continuat subliniind că, pentru realizarea acestui obiectiv, este nevoie de o viziune clară, de o acţiune coerentă şi de un limbaj bazat pe adevăr. Martine Aubry s-a angajat ca, în demersul său, să se bazeze pe valorile transmise de familie: morală, simţul dreptăţii, grija pentru celălalt şi curaj. În acest sens, ea a reamintit că propriile convingeri sunt convingerile stângii şi cele ale Republicii. Liderul socialist a recunoscut că, pentru ea, libertate rimează cu egalitate, iar aceasta este necesară pentru a da fiecăruia şansa de a-şi construi o viaţă autentică. După trei ani de conducere a Partidului Socialist, ea şi-a exprimat convingerea că aplicarea programului de stânga va reuşi să redreseze Franţa şi să răspundă aşteptărilor francezilor. Martine Aubry a declarat că, în întâlnirile cu cetăţenii, a putut să cunoască dificultăţile deosebite cu care se confruntă oamenii, fapt ce a produs revoltă şi indignare şi o dorinţă profundă de a reacţiona. Ea a afirmat că actuala criză este reală, dar nu se poate cere mereu numai celor care au puţin, pentru a da cât mai mult celor bogaţi. În acest context economic dificil, pentru a reuşi trebuie descoperită Franţa inovantă, competitivă şi ecologică. Martine Aubry a subliniat că ţara are resurse importante: muncitori, agricultori, antreprenori, artişti, cercetători - care au competenţe deosebite, imaginaţie şi iniţiativă. Acestora, a declarat ea, trebuie să li se alăture o politică de stat fermă, capabilă să pună în valoare resursele comunităţilor locale. Avem toate atuurile pentru a reuşi în competiţia mondială, promovând un nou model economic , social şi de mediu. Conform promisiunii republicane, fiecare trebuie să aibă un loc de muncă, protecţie socială , o locuinţă pentru a trăi demn. Martine Aubry a atras atenţia că actuala putere foloseşte insecuritatea pentru a crea teamă şi că socialiştii vor să o combată, în mod real. Diplomaţia franceză şi armata trebuie să redobândească prestigiul, să contribuie la pace şi echilibru în lume – a afirmat ea. Franţa trebuie să se afirme în Europa, într-o Europă nouă, capabilă să îşi protejeze cetăţenii şi care să fie solidară. Martine Aubry a concluzionat că Franţa are nevoie de un Preşedinte care să prezideze, de un guvern care să guverneze, de un parlament consolidat, de o justiţie independentă şi de o societate activă în care femeile şi bărbaţii, ecologiştii şi umaniştii să fie împreună.

În perioada deschiderii campaniei pentru primare, un sondaj realizat în rândul simpatizanţilor socialişti arăta că François Hollande era favoritul în lupta pentru Palatul Elysée. El le devansa pe principalele contracandidate, Martine Aubry şi Segolene Royal. François Hollande avea 42% din simpatiile socialiştilor, fiind urmat de Martine Aubry, care avea 31% din opţiuni, şi de Segolene Royal, fostă candidată la preşedinţie, cu 19%. Sondajul fusese realizat pe un eşantion de aproape 4000 de persoane. În perioada următoare, fiecare candidat trebuia să îşi prezinte pe larg programul, fiind însă o necunoscută câţi oameni aveau să voteze la aceste alegeri primare. 

 În luna septembrie 2011, o nouă afacere de corupţie, numită Guérini-Navarro, a afectat activitatea Partidului Socialist, în ea fiind implicaţi baroni locali importanţi din Marseille, Montpellier, Fos-sur-Mer, L’Haÿ-Les-Roses. La Marseille, senatorul socialist Jean-Noël Guérini, apropiat al lui Martine Aubry, fusese implicat într-o tranzacţie adusă în faţa instanţei. La Montpellier, Robert Navarro, apropiat al lui François Hollande, era de asemenea subiectul unei anchete legate de decontări suspecte. Aceste probleme au constituit o dificultate suplimentară pentru campania socialiştilor în alegerile primare. 


În cursa electorală pentru alegerile primare se aflau, aşadar, şase candidaţi, două femei şi 4 bărbaţi: Ségolène Royal, Martine Aubry, lidera socialiştilor francezi, François Hollande, Arnaud Montebourg, Manuel Valls şi Jean-Michel Baylet, membru al Partidului Radical de Stânga, mişcare aliată cu socialiştii, aşa explicându-se prezenţa sa la acest scrutin. În timpul campaniei electorale, au fost organizate trei dezbateri televizate între cei 6 candidaţi, dezbaterile fiind difuzate pe posturile naţionale de radio şi televiziune. Cu acest prilej, comentatorii politici au remarcat că  s-au dezbătut, la un nivel foarte ridicat, problemele importante ale ţării şi, în general, s-a putut înţelege mai clar ce vor să facă socialiştii în cazul în care ajung la putere în anul următor. Inclusiv premierul conservator François Fillon a fost nevoit să recunoască pertinenţa acestor alegeri pe cât de inedite pe atât de democratice
. De altfel, el a promis că, începând cu viitoarele alegeri, conservatorii vor urma exemplul socialiştilor, aşa cum şi restul partidelor politice franceze au luat în considerare această “deschidere”, extrem de utilă şi lăudabilă în orice democraţie modernă. În dezbaterea televizată
, cei şase candidaţi au avut păreri diferite referitoare la teme majore precum energia nucleară şi politicile sociale. Unul din subiectele disputate a fost cel referitor la viitorul politic al lui Dominique Strauss-Kahn, Arnaud Montebourg respingând ferm orice reintegrare în viaţa politică, în timp ce François Hollande i-a amintit lui Martine Aubry pactul iniţial, încheiat cu Dominique Strauss-Kahn. Manuel Valls a luat apărarea vechiului său prieten, Dominique Strauss-Kahn. În domeniul nuclear poziţiile au fost variate mergând de la reducerea la 50% a ponderii acestui tip de energie, până la eliminarea ei totală, în timp, aşa cum a susţinut Martine Aubry. A doua dezbatere între candidaţi a fost organizată pe data de 28 septembrie 2011 şi a fost difuzată simultan de Televiziunea Senatului francez şi aIte posturi naţionale. La această dezbatere, fiecare candidat a răspuns la câteva întrebări comune, printre ele: care ar fi prima măsură pe care ar lua-o dacă ar deveni preşedinte.  Pe data de 5 octombrie a fost organizată a treia dezbatere, iar a patra pe 12 octombrie 2011. 
 


După dezbateri, cu patru zile înainte de primul tur al alegerilor primare socialiste, François Hollande se impunea ca favorit, dar şi ca o personalitate credibilă pentru a asuma, eventual, alternanţa la conducerea statului. Dintre cei şase candidaţi, François Hollande, în vârstă de 57 de ani, era desemnat deja de sondaje drept marele câştigător al acestor alegeri primare, cu 42% din voturi după primul tur şi cu 59 de procente după turul al doilea, câştigător în faţa lui Martine Aubry, lidera socialiştilor, creditată cu 27% din intenţiile de vot la primul tur şi cu 41% la turul al doilea. În urmă cu cinci ani, favorita alegerilor primare socialiste se numea Ségolène Royale, fosta "tovarăşă" de viaţă a lui François Hollande. Observatorii politici remarcau efortul exemplar al lui François Hollande de a se impune ca un candidat situat deasupra tuturor grupurilor şi diviziunilor din partid. Sloganul său favorit fusese acela că preşedinţia pentru care pledează ar trebui să fie una "normală", deci "morală", mai adăuga el. În materie de program, ideile lui François Hollande nu erau deosebite radical de cele propuse de Martine Aubry sau Ségolène Royal. Specialiştii spuneau chiar că, în Franţa, alegerile prezidenţiale, în general, nici nu au în centrul lor un program, ci o persoană: ele putând fi deci definite ca o întâlnire politico-afectivă între un popor şi un om. Tot ei atrăgeau atenţia că, în cazul în care François Hollande se va regăsi singur în faţa lui Nicolas Sarkozy, exista  posibilitatea ca François Hollande să fie ales nu pentru că ar fi iubit de francezi, ci pentru că adversarul său este detestat de aceştia
. 

Pe data de 9 octombrie 2011, spre surprinderea tuturor, peste 2,6 milioane de alegători s-au mobilizat pentru a vota pe cei şase candidaţi la primarele Partidului Socialist. Cei şase candidaţi aflaţi în cursă au salutat rata mare a participării. În urma acestui prim tur, în frunte s-a clasat François Hollande, fiind urmat la zece procente de liderul partidului, Martine Aubry. Ei erau urmaţi de Arnaud Montebourg, Ségolène Royal. Rezultatele finale ale primului tur al alegerilor primare au fost următoarele: François Hollande 39,17% din voturi, cu peste 1 milion de voturi; Martine Aubry 30,42% din voturi, cu peste 800000 voturi; Arnaud Montebourg 17,19% din voturi, peste 455000 voturi; Ségolène Royal 6,95 %voturi, aproximativ 184000 voturi; Manuel Valls 5,63 % voturi, Jean-Michel Baylet 0,64 %voturi. 
1.5. Al doilea tur  al alegerilor primare


După primul tur al alegerilor primare, taberele învinşilor s-au reunit pentru a decide ce consemn de vot vor da susţinătorilor lor pentru turul următor. În perioada următoare, o mare influenţă a avut schimbul de replici între cei doi finalişti: François Hollande, fost prim secretar al mişcării şi Martine Aubry, actualul lider socialist. În dezbaterea televizată, tonul între cei doi a fost tensionat, duelul arătând că cei doi erau, politic, destul de apropiaţi. Martine Aubry l-a acuzat pe François Hollande că este "reprezentantul sistemului mediatic şi al sondajelor" după ce-l făcuse simbolul "stângii slabe, moi", iar François Hollande a contraatacat, estimând că autoritatea nu înseamnă să fii agresiv, ci să reuşeşti să dai naştere unei speranţe. În turul doi al alegerilor primare Arnaud Montebourg (17,19 % voturi) nu a dat nicio indicaţie susţinătorilor lui, dar a declarat, în nume personal, că îl va vota pe  François Hollande. Ségolène Royal (6,95 %voturi) a declarat susţinerea pentru François Hollande, motivând că a luat această decizie pentru soluţiile propuse de acesta în domeniul reformei bancare, pentru atitudinea de respingere a cumulului mandatelor şi dimensiunea ecologică a economiei; Manuel Valls (5,63 % voturi), Jean-Michel Baylet (0,64 %voturi) au anunţat sprijinul pentru François Hollande în turul doi. Europa ecologică a verzilor nu a susţinut oficial niciun candidat, deşi se ştia că majoritatea lor o susţinuseră pe Martine Aubry în primul tur. 


În turul al doilea al alegerilor primare, cei doi candidaţi au avut programe convergente, analiştii apreciind că diferenţa s-a manifestat mai mult la nuanţe, la calendarul primelor reforme, decât la obiective sau drumul de urmat
. 

La capitolul bănci, Martine Aubry şi François Hollande voiau deopotrivă să separe activităţile de investiţii de cele ale unei bănci normale, de depozit. Martine Aubry  dorea ca statul să cumpere acţiuni, să contribuie la capital şi să intre în consiliul de administraţie al instituţiilor bancare care vin să ceară ajutor la stat, pentru "a verifica unde merg banii şi cât câştigă responsabilii acestor bănci".  F. Hollande afirma că băncile vor fi  recapitalizate înaintea prezidenţialelor de anul viitor şi că, indiferent de nivelul de participare a statului în capitalul unei bănci, el ar trebui să aibă drept de veto asupra deciziilor. Ambii candidaţi la primare erau de acord să suprime nişele fiscale de care beneficiau unii francezi, obţinând astfel 50 de miliarde de euro. Cei doi aveau metode divergente pentru a rezolva problema ocupării forţei de muncă: Martine Aubry propunea crearea a 300.000 de locuri de muncă publice, în timp F. Hollande miza pe micşorarea taxelor sociale pentru a da un imbold pieţei muncii. Ambii candidaţi dădeau prioritate, în programele lor, tinerilor. În sectorul educaţiei, Hollande propune crearea a 60.000 de locuri de muncă în învăţământ, într-o perioadă de cinci ani, iar Martine Aubry critica finanţarea acestui proces, care necesita 2,5 miliarde de euro. În sfârşit, la capitolul energie nucleară, Martine Aubry propunea o abandonare a acestei surse energetice, în următorii 20-30 de ani, iar François Hollande menţiona reducerea influenţei sale de la 80 la circa 50 de procente pondere în fabricarea electricităţii din Franţa. 

Din dezbaterile dintre cei doi candidaţi reieşea că François Hollande decisese sǎ se focalizeze pe tema tineretului, propunând "Un contract generaţional", pentru a-i ajuta pe tineri sǎ-şi gǎseascǎ un loc de muncǎ. Mai precis, contractul generaţional însemna stabilirea unei relaţii între un tânǎr care intrǎ în câmpul muncii şi un vârstnic care iese la pensie. Lidera socialiştilor, Martine Aubry rostise, de asemenea, un "discurs cǎtre tineri", promiţând crearea a trei sute de mii de locuri de muncǎ, în cazul în care programul socialist va ieşi învingǎtor la scrutinul prezidenţial din anul 2012. În concluzie, se putea observa că programele celor doi candidaţi se diferenţiau doar prin nuanţe, uneori foarte subtile, liniile mari ale celor două programe fiind totuşi inspirate dintr-un singur mare proiect, cel aprobat de întregul partid socialist la congresul său. 


În turul al doilea, simpatizanţii de stânga au venit în număr mai mare la urne decât la primul tur de scrutin (circa 2,9 milioane de alegători), cu scopul de a-l  departaja pe F. Hollande de liderul partidului, Martine Aubry. În urma votului, François Hollande a reuşit să o învingă pe Martine Aubry, care nu a reuşit să obţină decât 43,43% din voturi, cu un scor electoral în turul doi al alegerilor primare de 56,57 % din voturi, cu o diferenţă de peste 400000 de voturi. 

La Convenţia de investitură, în faţa a 4000 de simpatizanţi, erau prezenţi foştii premieri Lionel Jospin, Pierre Mauroy, Laurent Fabius şi şefii campaniei lui F. Hollande, Stéphane Le Foll şi Pierre Moscovici. Susţinătorii candidatului la prezidenţiale au afişat tricouri şi banere cu sloganul "H is for hope" care lega evenimentul electoral francez de campania prezidenţială americană din 2008. Cei şase candidaţi Manuel Valls, Ségolène Royal, Arnaud Montebourg, Jean-Michel Baylet, Martine Aubry şi François Hollande au urcat la tribună împreună, declarând închise alegerile primare. Fiecare candidat a luat cuvântul anunţând susţinerea candidatului ales, reafirmând scopul obţinerii victoriei finale. În discursul său, Martine Aubry a reamintit formula lansată de François Mitterrand (când Franţa întâlneşte o mare idee, ea face înconjurul lumii), afirmând că, împreună, socialiştii pot face înconjurul lumii. Încă din primul discurs rostit după alegerea sa, candidatul desemnat al socialiştilor,  François Hollande, a cerut partidului să fie solidar cu el în campania electorală.  Comentatorii politici observau că, în plus, F. Hollande trebuia să convingă mai mult decât simpatizanţii de stânga, pe mult mai mulţi francezi, că programul său este unul realist şi în acord cu actualele realităţi economice. Pe lângă posibilele diviziuni interne, socialiştii urmau să se confrunte cu contraatacuri din tabăra adversă, conservatoare. Posibilul rival al lui François Hollande era Preşedintele Nicolas Sarkozy, care deşi suferea de o incontestabilă uzură a puterii, a demonstrat adesea că, la nevoie, putea deveni extrem de hotărât, de combativ, afirmând o voinţă puternică care, în timp de criză, devenea un atu major. 




La Convenţia de investitură, discursul candidatului ales pentru a participa la alegerile prezidenţiale, François Hollande,
 a fost deosebit de amplu, considerat ulterior drept inspirat, un discurs în care a atacat ferm pe actualul preşedinte, pentru excesele sale legate de confiscarea tuturor instuţiilor, pentru lipsa de respect faţă de  partenerii sociali şi faţă de reprezentanţii teritoriali. El a menţionat, de asemenea, că nu a uitat data de 21 aprilie, dată la care, în urmă cu câţiva ani, extrema dreaptă era în ascensiune. În deschiderea discursului său, François Hollande a spus că va vorbi despre Franţa, despre ceea ce ea aşteaptă şi speră, despre ţara atinsă de criza provocată de iresponsabilitatea guvernanţilor, dar şi de Franţa care are numeroase resurse şi care merită un alt destin. Din acest motiv, el a propus un alt proiect de ţară, susţinut de toţi membrii Partidului Socialist, partid cu istorie deosebită. François Hollande a reamintit că acest partid, cu o istorie de un secol, a contribuit la afirmarea Franţei, la progresul social al cetăţenilor ei prin decizii curajoase care au marcat Europa. El a subliniat ideea că Partidul Socialist a ştiut să se schimbe pentru a rămâne, în mod esenţial, el însuşi, că a fost capabil să inventeze, să fie în acord cu  democraţia de mâine, lucru demonstrat de organizarea alegerilor primare. François Hollande a mulţumit tuturor candidaţilor: lui Jean-Michel Baylet care, împreună cu Partidul Radical de Stânga, s-a asociat acestui proces; lui Manuel Valls care a reprezentat contribuţia unei noi generaţii dornice de acţiune; lui Arnaud Montebourg care a lansat teme puternice în dezbatere; lui Ségolène Royal care a adus o abordare nouă a temelor; lui Martine Aubry căreia i-a mulţumit pentru forţa discursului şi pentru loialitate. François Hollande a declarat că prin această reuniune s-a încheiat o etapă importantă a vieţii politice a partidului, cea a dezbaterilor şi confruntărilor între poziţii diferite, urmând a intra în cea a unităţii de acţiune, a întoarcerii la cetăţeni, a luptei cu adversarii de dreapta şi extremă-dreapta. El a afirmat că va fi o luptă pentru schimbare şi pentru victorie.  Noul candidat socialist la alegerile prezidenţiale a declarat că este conştient de marea responsabilitate şi onoare ce îi revin, acelea de a face să reuşească stânga şi Franţa. François Hollande a subliniat că primul angajament este acela de a reprezenta cetăţenii pe care i-a cunoscut în timpul activităţii sale politice. Emoţionat, el a afirmat că a întâlnit oameni răniţi de promisiuni nerespectate, de inegalităţi revoltătoare, de nedreptăţi, de deciziile luate doar pentru a obţine profit. El a reamintit că socialiştii luptă pentru aceşti oameni, pentru a pune în valoare potenţialul lor real. În acest context, este important a nu uita că Franţa însăşi are resurse multiple, are o vitalitate demografică, economică şi culturală remarcabilă care pot fi exploatate printr-o politică vizionară, un proiect comun, capabil a reînvia visul francez. François Hollande a subliniat că Franţa a fost adesea printre ţările de prim rang ale lumii şi a devenit un exemplu pentru celelalte naţiuni şi este timpul să revină la acest statut prin luciditate şi curaj. Visul francez, tema campaniei electorale a lui François Hollande, poate fi transpus în politică, pentru că, a afirmat el, oamenii vor ceea ce istoria şi visele le spun. Referindu-se la propria sa istorie politică, F. Hollande a reamintit că a descoperit politica la primele alegeri prezidenţiale organizate prin vot universal, direct, atunci când tânărul François Mitterrand se confrunta cu Generalul de Gaulle, într-o societate arhaică, aflată în pragul schimbării, în luna mai 1968. Azi, Nicolas Sarkozy vrea ca acest moment să nu se mai repete, ignorând aspiraţiile tinerilor, care cred că este posibilă o altă lume. François Hollande a atras atenţia că acela care ignoră indignarea lor devine un conservator. Liderul socialist a mărturisit că a trăit acele evenimente, epoca în care stânga aflată la putere a reuşit să schimbe Franţa. În acea perioadă, cetăţenii francezi au cunoscut forţa democraţiei şi au ales socialismul ca opţiune politică, cea a egalităţii în libertate şi a promisiunilor Republicii. În acele timpuri, stânga a onorat aşteptările, a modernizat ţara şi a schimbat în bine vieţile oamenilor. François Hollande a reamintit că, alături de Lionel Jospin, a învăţat să gestioneze cu claritate şi luciditate treburile de stat şi a adus un omagiu foştilor premieri socialişti, prezenţi la Convenţie: Pierre Mauroy, Laurent Fabius, Michel Rocard, Edith Cresson. În ultimii ani, timpul când a condus partidul a fost considerat de François Hollande drept o perioadă de lucru în comun, de căutarea consensului şi de a încerca permanent să fie menţinută unitatea partidului. El a reafirmat că acesta va fi obiectivul său politic din perioada următoare.

Referindu-se la criza economică actuală, François Hollande a declarat că ea se datorează în mare parte planurilor de austeritate, diminuării masive a industrializării şi limitării investiţiilor, aplicării unor politici fiscale inadecvate. Toate acestea, a considerat el, au dus la creşterea şomajului, la sărăcirea populaţiei şi creşterea vertiginoasă a inegalităţilor. François Hollande a afirmat, de asemenea, că dreapta aflată la guvernare în 21 din cele 27 state ale UE, a avut un rol nefast în declanşarea acestei situaţii, iar rigiditatea germană a amplificat criza. În acest context, a spus François Hollande, Nicolas Sarkozy a apreciat eronat soluţia şi evoluţia crizei, afirmând că s-a reuşit stabilizarea. La final de mandat, datoria publică a Franţei este de 700 miliarde, securitatea socială este subfinanţată, creşterea economică abia dacă atinge nivelul de 1%, iar aceste rezultate arată că vasul condus de căpitan a ajuns în recif şi este în derivă. François Hollande a criticat proiectul politicii de dreapta, un proiect care a fost elaborat pentru cei bogaţi, pentru cei care nu muncesc, ceea ce a făcut să fie proiectul rupturii sociale. François Hollande a subliniat că proiectul propus de socialişti este cel al unei alte majorităţi, al unei alte echipe şi al unui alt preşedinte. În acest context, el a făcut patru mari promisiuni, sintetizate în trei cuvinte: adevăr, voinţă, justiţie şi speranţă. François Hollande a promis că acestea vor fi realizate prin încheierea a trei  pacte: pactul educativ, pactul productiv şi pactul democratic.   

Pactul productiv atrage atenţia asupra unor elemente de schimbare a  modelului socialist tradiţional, fiind centrat nu atât pe redistribuire ci pe producţie, pe creştere economică, fiind considerată o condiţie esenţială a redresării ţării. Pactul productiv este o strategie ofensivă care se bazează pe investiţii, cunoaştere, cercetare şi formare - tot ceea ce contribuie la a produce mai bine. Pactul va duce la o creştere justă, în respectul muncii şi al naturii şi va stimula competitivitatea. Politica fiscală va fi reorientată spre stimularea investiţiilor, a întreprinderilor mici şi mijlocii, a exporturilor. În acest context, socialiştii propuneau crearea unei bănci publice pentru investiţii, ca instrument de creditare.


Pactul educativ acordă prioritate tineretului care nu este un program ci o realitate care se impune. Ea nu a fost tratată adecvat, un tânăr din cinci trăind în sărăcie. Proiectul socialist face din tineri o prioritate şi va încerca să îi integreze în prezent, prin acorduri încheiate cu cei din învăţământ, prin reforma ritmului şcolar, a formării profesorilor. Educaţia va fi o prioritate pentru că viitorul merită acest preţ, iar un rol important va avea contractul între generaţii, conform căruia un angajator, care acceptă să păstreze un senior şi care va angaja şi un tânăr, va avea scutiri fiscale.


Pactul democratic va încerca să repună în drepturi principalele instituţii ale Republicii, să stabilească o relaţie firească cu teritoriile şi societatea civilă. În acest sens, scopul va fi reconstruirea unei noi Republici, fiind vorba de o Republică în care Preşedintele va avea rolul cuvenit, o Republică modernă,  contractuală, în care un singur om nu poate decide tot, cu un nou Parlament, cu dezbaterea tuturor problemelor de interes naţional.


În discursul său, François Hollande a afirmat că politica europeană a Franţei va fi în acord cu deviza lui François Mitterrand care afirma că Franţa este patria noastră, Europa fiind viitorul nostru. Europa însă va trebui să protejeze popoarele sale, să promoveze economia, relansând astfel proiectul european. Din această perspectivă va fi redefinită relaţia franco-germană, fiind elaborat un proiect comun asemănător Tratatului de la Elysee din 1963. François Hollande a subliniat că    Franţa va trebui să devină o naţiune exemplară şi o speranţă pentru popoarele lumii. În acest context, el a propus un proiect modern, pentru noua generaţie, pentru întreg poporul francez, o întâlnire cu Republica şi cu visul Franţei. 

După încheierea alegerilor primare şi desemnarea candidatului la prezidenţiale, François Hollande şi Martine Aubry au stabilit un acord, în urma unor negocieri între echipele celor doi lideri, negocierile fiind conduse de Stéphane Le Foll şi François Lamy. În urma acestui acord, s-a realizat integrarea obiectivelor politice ale celor două echipe, s-a efectuat o reorganizare a conducerii Partidului Socialist, fiind realizate schimbări în puncte importante precum: purtătorul de cuvânt, responsabilul pentru alegeri, negociatori cu partenerii politici etc. În interiorul partidului s-a produs o reechilibrare a forţelor fără a produce multe perturbări, limitând orice tentative de revanşă, având drept scop obţinerea unităţii şi stabilităţii partidului. François Hollande a afirmat deschis că doreşte relaţii clare, simple şi sincere cu toţi membrii partidului, el întâlnindu-se cu toţi deputaţii şi senatorii socialişti.

Prima ieşire a noului candidat la prezidenţiale a fost la Forumul Global Progress
, organizat în luna august 2011, pe tema Viitorului Progresului,  unde au fost prezenţi principalii lideri ai partidelor social-democrate din Europa şi din lume:  José Luis Rodríguez Zapatero, Alfredo P. Rubalcaba, Luis Inázio Lula da Silva, Felipe González, Thabo Mbeki - Africa de Sud, Hellen Clark - Noua Zealandă, Alexander Kwasniewski, Ed Miliband, Helle Thorning Schmidt, Bill Clinton şi alţii. Principalele teme au fost legate de crearea unor noi locuri de muncă pentru generaţia acestui mileniu, revitalizarea industriei prin investiţii în noi tehnologii, reforma statului bunăstării, rolul politicului şi calitatea democraţiei. În discursul său la deschiderea lucrărilor, F.Hollande a afirmat că, în aceste momente de mare nelinişte, provocată de criză, membrii mişcării progresiste trebuie să ofere oamenilor speranţă şi soluţii eficiente, coerente, superioare dreptei. În acest cadru, François Hollande a pledat în discursul său pentru elaborarea unui răspuns global în faţa crizei şi a reafirmat nevoia unei reglementări a sectorului financiar care va trebui, împreună cu agenţiile internaţionale de cotare, să adopte un nou tip de comportament, independent de influenţele politice. 
2. ALEGERILE PRIMARE - FORMĂ INEDITĂ DE MANIFESTARE A DEMOCRAŢIEI
2.1.  O iniţiativă politică larg dezbătută


Alegerile primare au fost organizate de Partidul Socialist şi de Partidul Radical al Stângii, pentru desemnarea candidatului lor comun la alegerile prezidenţiale din anul 2012. Spre deosebire de alegerile primare anterioare, din anii 1995 şi 2006, aceste alegeri au fost deschise tuturor cetăţenilor francezi, înscrişi pe listele electorale, care au recunoscut valorile stângii, nu numai militanţilor partidului. Propunerea acestei reînnoiri realizate la nivelul partidului a avut la bază un studiu realizat în anul 2009 de a cărui elaborare a fost responsabil Arnaud Montebourg. În luna august 2009, Olivier Ferrand, preşedintele fundaţiei Terra Nova şi Arnaud Montebourg au publicat o pledoarie pentru alegerile primare (Primaire. Comment sauver la gauche, Le Seuil, 2009). Principalele motive erau legate de modernizarea partidului, de deschiderea sa spre societatea franceză. Analiza politică realizată din perspectiva marketingului politic punea accentul pe ideea că alegerea celui mai bun candidat la prezidenţiale trebuia să treacă prin testarea sa în faţa unui public mai larg. Ideea centrală era aceea că pentru a schimba sistemul politic trebuie câştigate alegerile prezidenţiale, element esenţial pentru celelalte tipuri de alegeri. Regulile jocului alegerilor primare determinau rezultatul alegerilor prezidenţiale, alegeri considerate foarte importante, prioritare. Conform formulei lui Pierre Bourdieu şi Luc Boltanski
, care vorbeau de fatalitatea probabilă, se aprecia că schimbarea era inevitabilă. În acest context, această şansă ca un partid politic să aibă de partea sa  necesitatea,  nu putea fi pierdută, iar ca argument era invocat exemplul alegerilor din SUA din anul 2008, alegerile primare din Italia care au realizat acest lucru şi care, de aceea, au avut un mare succes popular.

Conducerea Partidului Socialist, inclusiv Martine Aubry, a fost iniţial foarte rezervată faţă de ideea alegerilor primare deschise. Think tank-ul Terra Nova a lansat o petiţie care a fost semnată de mari personalităţi (Olivier Duhamel, BHL, Alain Touraine), de lideri politici, politologi, iar lista a fost făcută publică pe 26 august 2009. Conducerea partidului a cedat în cele din urmă, acceptând ideea după câteva luni, prin anunţul organizării unui referendum pentru reînnoirea partidului, la care au fost convocaţi militanţii partidului. În mod surprinzător, propunerea alegerilor deschise a fost ratificată cu peste 68% din voturi. Această decizie avea să reprezinte o redefinire a componentei militante, locale, a partidului, o transformare a organizării sale, o regândire a activităţii de partid. În general, prin acest demers, era reconsiderată baza ideologică marxistă a partidelor socialiste care, în mod tradiţional, acţionau prin avangarda militanţilor săi, iar partidele erau interpretate ca instrumentele de emancipare ale societăţii. În această viziune tradiţională, partidele erau elementele de conştientizare şi politizare ale societăţii. Noul demers venea să confirme teoriile noi asupra politicului, asupra democraţiei participative care rediscutau relaţia tradiţională a partidelor politice cu societatea. O astfel de teorie era susţinută de un specialist al Partidului Socialist, Rémi Lefebvre
, profesor de ştiinţe politice la Universitatea Lille II care a scris în anul 2011 o carte despre alegerile primare
.

În luna octombrie 2009, Partidul Socialist a constituit o Înaltă Autoritate, formată din jurişti, responsabilă de înregistrarea candidaturilor, controlul operaţiunilor şi anunţarea rezultatelor alegerilor primare deschise. Cu acest prilej s-a stabilit ca alegerile primare să se desfăşoare sub sloganul Daţi un nume schimbării! 


Alegerile primare deschise au reprezentat o nouă formă de organizarea democratică a acestui tip de alegeri interne de partid. În anul 2007, la precedentele primare, doar membrii Partidului Socialist cu cotizaţia plătită la zi şi-au putut alege candidatul. La alegerile primare din 2011, marea invenţie a socialiştilor pe terenul democraţiei interne a fost aceea de a invita la scrutin pe toţi francezii, organizând alegeri primare în stil american, numite "primare cetăţeneşti", deschise tuturor alegătorilor care recunoşteau valorile stângii. Condiţia participării era aceea de a se înscrie la vot, de a plăti un euro simbolic şi de a semna un document prin care cei care doreau să voteze se declarau de acord cu valorile socialiste. Documentul era o aşa-zisă “Cartă de aderare la valorile stângii”, un text scurt în care alegătorul afirma că: “Mă recunosc în valorile stângii şi ale Republicii, în proiectul unei societăţi de libertate, egalitate, fraternitate, laicitate, justiţie şi progres solidar”. Decizia de participare la vot a tuturor francezilor a fost luată considerându-se că participarea la acest scrutin era un indicator privind puterea de atracţie electorală a socialiştilor, la nivel electoral. Unii lideri socialişti sperau ca în jur de un milion cinci sute de mii de francezi să participe la primarele partidului, ceea ce ar fi fost într-adevăr un semn de adeziune la “valorile socialiste”. Pentru prima dată în istoria Republicii, un partid politic, cel mai mare, e vorba de Partidul Socialist, organiza un scrutin deschis tuturor francezilor, alegerile primare (preliminare) care-l urmau să desemneze pe cel sau cea care va candida din partea partidului la alegerile prezidenţiale. Acest tip de scrutin intern era inedit în Franţa şi se considera că democraţia avea numai de câştigat din acest experiment politic.
 2.2.   Cadrul legal de desfăşurare al alegerilor primare


Alegerile primare au respectat principiile organizării oricăror alegeri care se desfăşoară pe teritoriul Franţei, scrutinul garantând votul secret şi condiţiile unui vot democratic. Pentru desfăşurarea alegerilor, s-a luat legătura cu Comisia naţională pentru finanţarea campaniilor şi a partidelor politice (CNCCFP), Consiliul Constituţional, Ministerul de Interne şi CNIL. Partidul Socialist s-a angajat să respecte legea „Informatică şi libertate”, datele fiind gestionate de CNIL. Conform art. L 2144 al Codului colectivităţilor teritoriale, comunele au pus la dispoziţia organizatorilor locaţia pentru biroul de vot, cu aprobarea consiilor locale. Legea nr. 2002 /276 din 27 februarie 2002 permitea ca loca’iile comunale să fie utilizate de sindicate, asociaţii sau partide politice, la cerere. Primarul stabilea condiţiile de utilizare ale sediilor birourilor de vot şi suma de plată pentru folosirea lor. Votarea s-a desfăşurat conform procedurilor unui scrutin republican. 


Conform art. L 28 al Codului Electoral, care menţionează că listele electorale sunt păstrate într-un registru şi pot fi consultate şi verificate, Ministerul de Interne, printr-o circulară (Circulara Ministerului de Interne referitoare la organizarea alegerilor primare de către partidele politice), a transmis prefecturilor să stabilească legătura cu comunele pentru gestionarea fişierelor pe suport electronic în primării. Acestea au fost preluate şi gestionate ulterior de CNIL (Comisia Naţională pentru Informatică şi Libertăţi), pentru a putea asigura secretizarea datelor. După verificarea documentelor, CNCCFP (Comisia Naţională pentru supravegherea cheltuielilor de campanie şi a finanţării partidelor politice) a confirmat, printr-o scrisoare oficială, că etapele procesului electoral respectă prevederile legale în domeniu. 


Multi analişti au considerat alegerile primare din cadrul Partidului Socialist drept un obiect politic neidentificat (OPNI), întrucât avea multe necunoscute: câţi vor veni la vot, ce profil politic vor avea alegătorii etc. Unii estimau că jumătate din alegători nu vor fi simpatizanţi socialişti – venind fie de la extrema stângă, fie din rândul ecologiştilor fie – circa zece procente dintre ei – chiar din tabăra opusă, a dreptei, pentru a “strica” jocurile socialiştilor. Se considera că, dacă participarea era masivă, aceşti “intruşi” nu puteau să modifice rezultatele. Iniţial, scrutinul a suscitat întrebări, dar, cu timpul, operaţiunea s-a bucurat de un succes tot mai mare. Obiectivul minim fixat de socialişti era un milion de votanţi. Cu o cifră de participare peste dublul estimării iniţiale, liderii partidului au vorbit de un succes uriaş, care demonstra că socialiştii sunt pregătiţi pentru alegerile de anul viitor, acest rezultat  fiind considerat un fel de NU spus lui Nicolas Sarkozy. 


Aproape zece mii de birouri de votare au fost instalate în toată Franţa, mai ales în locurile publice în care erau organizate, în mod tradiţional, scrutinurile republicane (şcoli, săli de sport, primării, etc.). Cei care voiau să-şi găsească locul de votare se puteau uita fie pe un site internet, fie erau informaţi prin afişe publice. Votul prin internet nu a fost reţinut din motive de fiabilitate, iar cel prin procură nu a fost nici el luat în considerare. Francezii care se aflau în străinătate, dar nu puteau vota la una din secţiile instalate în 24 de tări din lume – în principal europene – puteau vota prin corespondenţă, dacă se înscriseseră în prealabil, pe liste. Scrutinul se derula în două tururi, la interval de o săptămână între ele. Era un scrutin secret – existând deci cabine de vot individuale şi plicuri pentru introducerea buletinului – totul făcându-se sub supravegherea unui reprezentant al justiţiei. Tot acesta verifica ca listele folosite, obţinute de la autorităţi, să fie distruse (arse), imediat după ce alegerile se vor fi încheiat. În acest fel, se pierdea dovada opţiunilor simpatizanţilor de stânga, opţiunea politică a alegătorului rămând deci secretă. Socialiştii au estimat iniţial că vor veni câteva sute de mii de alegători, dar, în urma interesului suscitat de acest scrutin, analiştii au prevăzut o participare mult mai mare – două, trei poate chiar patru milioane de participanţi. Peste un million ar fi fost un succes, dar trei-patru milioane ar fi putut să pună probleme organizatorice. Au fost imprimate circa 33 de milioane de buletine de vot – câte 5,6 milioane pentru fiecare candidat – iar costul total al operaţiunii s-a ridicat iniţial la aproape 4 milioane de euro, plătite din trezoreria partidului. 
2.3. Semnificaţia politică a alegerilor primare


Alegerile primare deschise reprezintă o formă nouă de alegeri lansată în viaţa politică franceză, natura şi efectul ei fiind în curs de dezbatere şi cercetare. Conform opiniei specialiştilor, în Franţa ele au fost rezultatul problemelor interne existente în Partidul Socialist, al conjuncturii politice specifice, precum şi un produs al evoluţiei democraţiei, a rolului pe care îl pot avea partidele politice
 în cadrul sistemului politic din fiecare stat.  


Candidatura la alegerile primare a pus fiecărui candidat probleme specifice, mai ales referitoare la modul de desfăşurare a campaniilor electorale, atât în precampanie, cât şi după alegerile primare. Una din provocările majore este gestionarea raporturilor de forţe în interiorul partidului, precum şi realizarea unor modificări în timpul campaniei ulterioare. Alte probleme s-au referit la selecţia candidaturilor, conform unor criterii anterior stabilite, la încadrarea acestui tip de alegeri în reglementările naţionale referitoare la finanţarea şi publicitatea electorală în timpul campaniilor electorale, astfel încât acestea să fie transparente şi echitabile
.
Raportul din 2009, precum şi alte studii, au analizat argumentele pentru organizarea alegerilor primare deschise
, ele confirmând oportunitatea lor
. Acest tip de alegeri a fost apreciat ca o modalitate de a creşte legitimitatea candidatului Partidului Socialist, ca o formă de democratizare a vieţii politice care nu mai depindea doar de decizia celor care au aderat la un partid, ca un mod inedit de a face transparentă şi participativă desemnarea unui candidat. Această nouă procedură a produs transformări profunde, modificând tradiţia organizaţională a Partidului Socialist, modul de a înţelege partidele (văzute  doar ca maşinării electorale), precum şi prezidenţializarea vieţii politice franceze. Aceste alegeri, deşi erau o etapă a alegerilor prezidenţiale, au adus în prim plan partidele politice, Partidul Socialist fiind, în acelaşi timp, reconectat la dezbaterile din societatea franceză. În acest mod, criza militantismului politic putea fi deblocată una din soluţii fiind mobilizarea socială, prioritară uneori demersului ideologic şi, în acest context, partidele politice ar fi putut fi percepute ca actori ai transformării sociale. Adoptarea acestei variante de desemnare a candidatului la alegerile prezidenţiale a contrazis tradiţia partizană şi parlamentară a Partidului Socialist, dar a reprezentat o modalitate de ieşirea din criza în care acesta intrase începând din anul 2002, criză care includea o criză de leadership, prezidenţializarea partidului
, fenomene care se manifestaseră încă din anul 1981. În anul 2007, criza Partidului Socialist francez se agravase, producând ruptura dintre candidatul la prezidenţiale şi partidul său, precum şi multe diviziuni interne. Aceste diviziuni interne au fost caracteristice multor partide politice, reflectând o criză de legitimare, o criză a conducerii lor, o dezideologizare treptată a acestora, ceea ce a dus la încurajarea personalizării vieţii de partid, la descompunerea lui din cauza unor interese locale. Alte fenomene îngrijorătoare erau scăderea autorităţii centrale a partidului, instrumentalizarea personală a media de către unii membri marcanţi ai acestuia, electoralismul, scăderea unităţii partidului în favoarea individualismului şi indisciplina de partid. Congresul de la Reims a fost considerat oglinda acestei crize majore a vechii structurii care bloca evoluţia Partidului Socialist şi deschiderea lui socială. Însăşi alegerea controversată a lui Martine Aubry la conducerea partidului a avut efecte contradictorii asupra activităţii acestuia, reconfirmînd faptul că vechea criză de leadership nu fusese încă rezolvată. În acest context, alegerile primare s-au impus ca o dezbatere centrală, fundamentală pentru activitatea Partidului Socialist Francez, a oricărui partid politic aflat în asemenea situaţie - fapt sesizat de societatea franceză, de media şi de celelalte partide politice. Ulterior, fiecare etapă a alegerilor primare a devenit mai mult un spectacol politic care a trecut în umbră mizele majore, sociale, politice, ideologice ale acestora. Mulţi au văzut doar confruntările legate de poziţionarea în ierarhia partidului, de dezbaterile legate de alternative diferite la anumite probleme care preocupau societatea franceză sau de popularitatea candidaţilor. Problemele legate de ideologie, de programe politice, fuseseră preluate de think tanks-uri specializate, urmând ca ulterior să intre în jocul politic.

Studiul modului în care este desemnat candidatul la alegerile prezidenţiale în mai multe ţări europene
 a pus în evidenţă tendinţa prezidenţializării sistemelor politice şi instituţionale. Cercetările au arătat că modul de desemnare a candidatului la prezidenţiale se realizează în funcţie de gradul de democratizare a vieţii politice interne de partid, de contextul social-politic, forma alegerilor primare deschise reprezintând o formulă inedită în Europa.  În funcţie de specificul sistemului politic, candidaţii la alegerile prezidenţiale urmăresc obiective foarte diferite, în acord cu dinamica electorală
. 

Istoria franceză a candidaturilor la Preşedinţie este strâns legată de istoria celei de a V-a Republici, alegerile prezidenţiale constituind centrul vieţii politice. De-a lungul timpului, rezultatele acestor alegeri au dus la reconfigurarea bipartidismului sistemului politic, în ansamblul său
. În prezent, alegerile prezidenţiale au devenit cu atât mai importante cu cât, la începutul lunii februarie 2011, datele unui sondaj de opinie
 arătau că 4 francezi din 5 (83%) estimau că oamenii politici nu se preocupă de ceea ce crede populaţia despre ei. În premieră, apăreau cifre îngrijorătoare despre impresia pe care o lasă liderii politici, date ce confirmau că divorţul între opinia publică şi clasa politică era iremediabil. Ruptura se adâncise mult faţă de precedentul sondaj, iar 39 la sută dintre francezi spuneau că oamenii politici le inspiră "neîncredere". Aproape un sfert dintre francezi chiar se declarau "dezgustaţi" de oamenii care-i conduc. La fel de mulţi spuneau că sunt "plictisiţi" de liderii lor. Cifrele erau îngrijorătoare, dar nu înseamnau că francezii ar fi indiferenţi. Dimpotrivă, aproape 6 din 10 declarau că se interesează de viaţa politică din ţară. Verdictul lor era însă aspru: cu 15 luni înaintea alegerilor prezidenţiale, 57 la sută din francezi erau de părere că democraţia nu funcţionează bine sau nu funcţionează deloc. Cu alte cuvinte reticenţa majorităţii francezilor se exprima atât faţă de dreapta, cât şi faţă de stânga. Ancheta publicată de Centrul de cercetări politice arăta că francezii aveau tot mai puţină încredere, nu numai în liderii politici naţionali, dar începea să fie afectată şi imaginea responsabililor locali cum ar fi de exemplu primarii. Doar nivelul de încredere al premierului François Fillon era stabil faţă de cifrele precedentei anchete. Nicolas Sarkozy nu era decât pe locul 3 în clasamentul oamenilor politici în care francezii au încredere. Pe locul doi, în spatele lui Fillon figura Dominique Strauss-Kahn, fostul preşedinte al Fondului Monetar Internaţional. În acea perioadă, aşadar, sondajele îi dădeau mai multe şanse lui Dominique Strauss-Kahn, deşi şeful Fondului Monetar Internaţional nu mai era demult perceput de către o parte a opiniei publice ca un om de stânga. 

Alegerile primare aveau aşadar un rol esenţial în dinamizarea vieţii politice franceze, mai ales înaintea organizării alegerilor prezidenţiale din luna aprilie 2012. 

Analiza intenţiilor de vot în perioada campaniei electorale pentru alegerile primare şi prezidenţiale (perioada mai-decembrie 2011)
, studiu realizat de institute de cercetare a opiniei publice, a pus în evidenţă o dinamică caracterizată de existenţa a două mari etape. 


În perioada 15 mai-16 octombrie 2011 a avut loc o puternică bipolarizare a campaniei, o creştere a susţinerii lui François Hollande şi consolidarea poziţiei secunde a lui Nicolas Sarkozy, în raport cu liderul extremei-drepte, Marine Le Pen care în luna mai îl devansa cu 1,5 puncte. După scandalul legat de Dominique Strauss-Kahn, aflat în poziţie de favorit al electoratului cu o cotă de 26%, François Hollande l-a înlocuit rapid, obţinând o cotă de 29% din preferinţele electoratului, prin atragerea electoratului susţinător al stângii şi atragerea celui centrist. Descalificarea lui Dominique Strauss-Kahn nu a afectat aşadar susţinerea alternanţei din partea electoratului. În perioada campaniei interne pentru desemnarea candidatului la prezidenţiale din cadrul Partidului Socialist, analiza a arătat o progresie constantă a susţinerii pentru François Hollande (de la 26% în luna mai la 29% în luna septembrie şi 35% după desemnarea sa în alegerile primare, adică 6 puncte în 6 săptămâni). François Hollande a beneficiat aşadar de ceea ce specialiştii au numit efectul primarelor, mult mai mare decât cel de care a beneficiat, în anul 2006, Ségolène Royal. François Hollande a valorificat electoral campania mediatică din jurul competiţiei interne  din cadrul Partidului Socialist, apreciată ca un eveniment politic reuşit de electoratul francez, devansândul cu 10 puncte pe Nicolas Sarkozy. Acesta din urmă însă reuşise o distanţare importantă, cu 8 puncte, faţă de liderul extremei-drepte, în luna octombrie. 


În ultimii ani, François Hollande, în vârstă de 57 ani, a cunoscut una dintre cele mai spectaculoase metamorfoze şi reveniri politice după o periodă de recul, în 2006, devenind candidatul cel mai credibil şi cel mai puternic al stângii. El a condus Partidul Socialist din anul 1997, iar după aceea, în anul 2008, a susţinut candidatura lui Bertrand Delanoë la conducerea partidului, dar câştigătoare a fost Martine Aubry. După despărţirea de Ségolène Royal, el a făcut publică relaţia cu jurnalista politică Valérie Trierweiler. În anul 2010, în urma unei metamorfoze fizice şi psihologice, François Hollande s-a relansat politic şi a promovat programul său politic în luna martie 2011. Reales preşedinte al consiliului general din Corrèze, el şi-a anunţat candidatura la alegerile primare, iar căderea lui D. Strauss-Kahn a dat o nouă deschidere candidaturii sale. Promovând o atitudine de om obişnuit, el a avansat pas cu pas, reuşind, în final, să o învingă pe Martine Aubry (43,43% din voturi), cu un scor electoral în turul doi al alegerilor primare de 56,57 % din voturi, cu o diferenţă de peste 400000 de voturi. Iniţial, sloganul său electoral Să redăm strălucirea visului francez ("Réenchanter le rêve français") fusese ironizat de adversarii săi politici care l-au apreciat prea idealist, avertizând că urma o dură confruntare cu realitatea. François Hollande era considerat om al aparatului de partid socialist, care nu ocupase nicio funcţie guvernamentală, preferând să se ocupe de organizarea de partid, al cărui prim-secretar a şi fost ani la rând. La debutul campaniei pentru primare, el s-a descris drept opusul lui Nicolas Sarkozy, promiţând că, dacă va ajunge la Elysée, va fi un preşedinte normal. După scandalul DSK, F. Hollande a preluat segmentul competenţelor economice. Descris drept prea "moale şi consensual", François Hollande a fost catalogat, chiar de către Ségolène Royal, cea care i-a fost ani de zile parteneră de viaţă şi i-a dăruit patru copii, drept reprezentatul "inacţiunii". Candidatul desemnat urma acum să-şi unească propria tabără politică, gestionând atitudinea celorlalţi cinci candidaţi eliminaţi la primare. Momentul era deosebit de important, întrucât, în anul 2007, cei doi lideri socialişti eliminaţi din cursă, Laurent Fabius şi DSK, nu au ajutat-o deloc pe Ségolène Royal în cursa pentru prezidenţiale. F. Hollande trebuia să treacă peste orgolii şi să combată luptele interne din partidul său.  Din punct de vedere politic el a devenit mai ferm, a preluat atitudinile lui F. Mitterrand, celălalt François, care la acea epocă ataca lumea banilor, a finanţelor, o forţă care şi în prezent domina lumea, vieţile cetăţenilor de pretutindeni. Declarându-se apropiat de oameni, nu de palate, protocoale şi lumea celor bogaţi, François Hollande anunţa prin sloganul său, Schimbarea acum! , relaţia  cu vechiul slogan al lui François Mitterrand Aici şi acum! din anul 1980
. 

Datele cercetărilor 
arătau că 79% din cei chestionaţi afirmau că alegerile primare erau un lucru bun, legitim, că ele au permis cunoaşterea programului politic al socialiştilor, au dus la îmbunătăţirea imaginii partidului (58%), deşi era sesizată supraexpunerea mediatică a acestor alegeri. În timpul campaniei, propunerile socialiştilor au întrunit un grad ridicat de susţinere (61%), mai ales din partea tinerilor (63%),  şi categoriilor sociale cu orientare de stânga. F. Hollande a avut susţinere aproape egală, atât din partea simpatizanţilor de stânga cât şi a celorlalţi
, iar în cadrul celor de stânga, susţinarea pentru el a fost semnificativ mai mare (42%), în comparaţie cu Martine Aubry  (27%). Datele arătau că susţinerea acesteia scăzuse de la 41%, în luna iunie, la 27%, în luna septembrie, perioadă în care crescuse continuu susţinerea pentru F. Hollande.


Martine Aubry  era apreciată ca mult mai fidelă valorilor de stânga, 40% faţă de 32% aprecieri, dar mulţi afirmau că era important ca viitorul candidat să ştie să se adreseze tuturor cetăţenilor, nu atât militanţilor. F. Hollande şi ambii candidaţi erau apreciaţi în mod egal în ceea ce privea preocuparea pentru problemele francezilor. Punctele clare de departajare se refereau la capacitatea de a reprezenta funcţia prezidenţială, 47% pentru F. Hollande şi 17% Martine Aubry, la capacitatea de a reprezenta Franţa în străinătate 45% contra 20%, la forţa de a-l înfrunta pe Nicolas Sarkozy 60% pentru F. Hollande, 16% pentru Martine Aubry, capitalul de simpatie 51% contra 24%. Francezii aveau de asemenea încredere în F. Hollande în combaterea afacerilor politico-financiare 37% contra 24%. 52% din simpatizanţii stângii plus 12 puncte faţă de luna iulie şi 67% din simpatizanţii Partidului Socialist considerau că F. Hollande poate fi un candidat mai bun la funcţia prezidenţială.

Organizarea alegerilor primare în cadrul UMP pentru alegerile prezidenţiale din 2017 era susţinută masiv (64%), chiar de simpatizanţii acestei formaţiuni politice de dreapta, aflată la guvernare. 


Alegerile primare din cadrul principalului partid de stânga au dus la o remobilizare a câmpului politic advers, în jurul liderului său, dar şi la o reconfigurare a confruntării politice stânga/dreapta care a eclipsat candidatura extremei drepte. Criza zonei euro şi a datoriilor  a polarizat atenţia electoratului francez, devenind principalul teren de confruntare electorală a partidelor politice tradiţionale franceze. Imediat după alegerile preliminare din Partidul Socialist, forţele politice de dreapta au organizat o Convenţie, prilej cu care a denunţat, a demontat proiectul candidatului socialist, descris drept "o mare neînţelegere". Timp de câteva ore, zece miniştri şi o serie de reprezentanţi ai partidului guvernamental UMP au analizat şi ridiculizat acest program în direct, pe canalul de televiziune al Parlamentului. Fiecare măsură economică preconizată de F. Hollande a fost analizată cu scopul de a arăta cât de irealizabil era programul propus. Invocarea lui François Mitterand era considerată o întoarcere în timp, ironizată de cei de dreapta care au avertizat că François Hollande este un candidat al anilor 80 care propune o economie administrată care nu va funcţiona în economia actuală. Adversarii politici susţineau că lumea este în schimbare, Franţa este în schimbare, dar Partidul Socialist şi François Hollande rămâneau aceiaşi. Ei reaminteau că, actualmente, în Europa erau doar trei guverne de stânga, iar  alegerea unui preşedinte de stânga ar izola Franţa. Imediat după convenţia Partidului Socialist, tabăra prezidenţială a preluat ştafeta mediatică, prin intervenţia televizată a lui Nicolas Sarkozy în cadrul unei emisiuni consacrate crizei economice, semn clar că se lansase bătălia electorală pentru prezidenţiale. 

Primele alegeri primare din istoria socialiştilor francezi au dominat scena politică şi mediatică pe durata a mai multe săptămâni, celelalte partide fiind eclipsate, chiar şi iniţiativele externe ale preşedintelui Nicolas Sarkozy. În interiorul Uniunii pentru o Mişcare Populară (UMP) a apărut chiar o dispută despre utilitatea organizării unui scrutin intern şi în principalul partid de dreapta francez. Liderul conservatorilor francezi, Jean-François Copé, într-un interviu acordat televiziunii publice, i-a acuzat pe adversarii socialişti de lipsă de unitate în partid şi populism iresponsabil. UMP a anunţat că va analiza în detaliu programul electoral al socialiştior şi a promis că îl va desfiinţa punct cu punct, în eforturile de a recupera terenul pierdut. Potrivit unui sondaj dat publicităţii pe 16 octombrie 2011, majoritatea francezilor (55%) se pronunţau pentru organizarea alegerilor primare în cadrul partidului de dreapta UMP, pentru alegerile prezidenţiale din 2017.  În privinţa anului 2012, problema alegerilor primare în UMP a suscitat puţin entuziasm printre simpatizanţii UMP: 55% erau  împotrivă, în general pentru că se presupunea că în 2012 candidatul UMP va fi Nicolas Sarkozy. 

Iniţiatorul organizării alegerilor primare deschise,  Arnaud Montebourg, declara la Convenţia de investitură că aceste alegeri au fost un succes, o reînnoire reală a partidului care a antrenat aproape 3 milioane de francezi în dezbaterea despre viitorul Franţei, introducând în imaginarul colectiv un nou proiect de dezvoltare al ţării. Cei doi candidaţi au propus două contracte cu cetăţenii acestei ţări, variante care au creat dezbateri şi aproprieri între puncte de vedere diferite, de fapt complementare. Din acest demers, proiectul socialist a fost consolidat, el a reprezentând o înnoire profundă, ireversibilă, extinsă la nivel naţional. Din alegerile primare, socialiştii francezi au dobândit o nouă identitate şi o nouă viziune. În 1997, Lionel Jospin îi înfrunta pe Tony Blair şi Gerhard Schröder, pentru viziunea lor care reprezenta un compromis al stângii cu liberalismul şi azi se vede că Lionel Jospin avea dreptate. Criza oferă astăzi avantajul istoric şi strategic de a schimba regulile liberalismului, de a rescrie regulile care au ruinat ţările europene. În acest context responsabilitatea stângii franceze este mare. Cele 440 miliarde euro datorie publică a Franţei trebuie plătite cu contribuţia sectorului financiar a cărui consolidare a fost făcută cu banii plătiţi de clasa mijlocie şi cei care muncesc. Stânga are datoria de a uni forţele sociale, economice şi politice ale naţiunilor. 

Candidatura socialistă a dobândit o susţinere lărgită care legitimează transformarea sistemului economic, social şi politic francez. 

Alegerile primare, derulate în două tururi, l-au desemnat pe François Hollande să devină reprezentantul socialiştilor la scrutinul din primăvara lui 2012, victoria sa fiind incontestabilă. Candidatul ales avea mare legitimitatea, capabilă să reprezinte tot partidul, toate tendinţele sale la prezidenţialele viitoare. De această coeziune internă vor depinde şi şansele de câştig în primăvara lui 2012. Convenţia de investitură a candidatului socialist la alegerile prezidenţiale avea rolul de a reafirma această unitate şi de a mobiliza partidul şi electoratul în etapa confruntării electorale la nivel naţional.
.

